Diari Oficial de la Generalitat Valenciana


Sumari del DOGV 8646, del 01-10-2019 (2019/8954)

RESOLUCIÓ de 2 de setembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 36/19-AIA Castelló de la Plana.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8646

Data del DOGV
:   01-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/8954


Data del document
:   02-09-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Castelló de la Plana
    * impacte ambiental

RESOLUCIÓ de 2 de setembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 36/19-AIA Castelló de la Plana. [2019/8954]  
De conformitat amb l'article 47.3 de la Llei 21/2013, de 9 de desembre, d'avaluació ambiental, que estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 36/19-AIA Castelló.  
  
  
«Informe d'impacte ambiental.  
Expedient: 36/5986-PUU.  
Títol: Projecte d'ampliació de terminal de granels sòlids en dàrsena sud del port de Castelló de la Plana.  
Promotor: PORTSUR Castellón, SA.  
Òrgan substantiu: Ajuntament (activitats 2743/2019) i Direcció General de Canvi Climàtic i Qualitat Ambiental (autorització d'APCA).  
  
Localització: dàrsena sud del port de Castelló de la Plana (Castelló).  
  
Antecedents i descripció del projecte  
Portsur Castellón, SA, explota una activitat de manipulació de granels en el port de Castelló de la Plana (dàrsena sud). Disposa de llicència ambiental municipal de 2008 (expedient 143/08), per al desenvolupament d'aquesta en una parcel·la de 77.000 m².  
Per resolució de 15 de novembre de 2016, de la Direcció Territorial de Castelló, modificada per la resolució de 14 de juny de 2017, de la Direcció General del Canvi Climàtic i Qualitat Ambiental (referència AE CS/044/15 CAPCA), es va concedir autorització administrativa d'emissions a l'atmosfera.  
L'activitat consisteix en l'apilament temporal de materials en trànsit, abans de la seua estiba o després de la seua desestiba i per a la càrrega/descàrrega de camions. Es tracta d'una terminal multiproducte, i es preveu el depòsit de productes diversos com ara argila, feldspat, biomassa, gra o coc de petroli. Actualment, es disposa de campes diàfanes i d'una nau de granels de 5.306,41 m² construïts per a l'apilament dels materials.  
El projecte proposat consisteix en l'ampliació i reordenació de les instal·lacions. L'ampliació es realitzarà ocupant 24.331 m² de la parcel·la confrontant, aconseguint una superfície total de 101.331 m². S'habilitarà una esplanada d'apilament de granels sòlids, disposant així de zones fixes d'apilament en funció del tipus de material (evita contaminacions creuades i s'augmenta l'espai pròxim a la zona d'estiba/desestiba). Es determina una zona específica per a l'emmagatzematge de coc. S'aprofitarà la nau existent (de 3.500 m²) per a apilament de granels ceràmics, aparcament de pales carregadores i magatzem d'eines. En l'esplanada oest (dins dels límits actuals) es construirà un edifici constituït per cinc sitges horitzontals adossades, que ocuparan 7.155,5 m² de superfície, i se substituiran zones d'apilaments a la intempèrie per sitges tancades. S'augmenten les zones de maniobra de camions i pales.  
  
Disposar de més espai permetrà al seu torn incorporar mesures correctores específiques per a evitar la dispersió de partícules en l'atmosfera, com a pantalles antivent d'11 m d'alçària, construcció d'una bassa de decantació d'aigües pluvials i reutilització de l'aigua tractada, instal·lació de dos nous canons fixos per a humectació d'apilaments i d'un nou llavarodes.  
Aquesta actuació millorarà les condicions operatives de funcionament de la terminal, es preveu una reducció de manipulacions intermèdies, que al seu torn redundarà en la millora de les condicions ambientals de la instal·lació.  
Tramitació administrativa.  
Amb data 13 de maig de 2019, s'ha rebut de l'Ajuntament de Castelló de la Plana, l'expedient per a l'avaluació d'impacte ambiental del projecte d'ampliació del terminal de granels que promou PORTSUR Castellón, SA, en el port de Castelló de la Plana. S'inclou en la remissió:  
- Document ambiental del projecte.  
- Document d'esmena de la sol·licitud de modificació de llicència ambiental.  
- Informe tècnic municipal, relatiu a l'adequació de la documentació a la norma.  
- Sol·licitud d'avaluació d'impacte ambiental simplificada.  
Amb caràcter previ, aquest òrgan ambiental va tramitar consulta de l'ajuntament en relació amb la necessitat de sotmetre el projecte a avaluació d'impacte ambiental (referència 26/8911-WLX). La consulta esmentada adjuntava:  
- Projecte tècnic de modificació de la instal·lació.  
- Autorització d'emissions a l'atmosfera (resolució de 15 de novembre de 2016, de la Direcció Territorial de Castelló, modificada per la resolució de 14 de juny de 2017, de la Direcció General del Canvi Climàtic i Qualitat Ambiental, referència AE CS/044/15 CAPCA).  
  
Amb data 7 de març de 2019, aquest òrgan va informar que el projecte constitueix un supòsit d'avaluació d'impacte ambiental simplificada, d'acord amb el que s'estableix en la Llei 21/2013.  
Vist l'àmbit en què es desenvolupa el projecte i les seues característiques, així com els antecedents mencionats, aquest òrgan disposa d'elements de judici suficients per a continuar amb el procediment d'avaluació d'impacte ambiental simplificada.  
Consideracions ambientals.  
L'actuació consisteix en l'ampliació d'una activitat existent, de tipus logístic, situada en el port de Castelló de la Plana, per la qual cosa no cal valorar altres alternatives de localització. La zona està regulada pel pla especial del port de Castelló de la Plana, que classifica la zona com a industrial. L'ajuntament ha emés informe favorable de compatibilitat urbanística. L'explotació de la parcel·la es realitza en virtut de concessió administrativa del port de Castelló de la Plana. Es disposa de subministrament d'aigua potable i energia elèctrica. L'autoritat portuària, per la seua part, mitjançant un sistema de gestió ambiental, controla l'activitat dels concessionaris i la seua repercussió ambiental. Compta amb una xarxa de control de la qualitat de l'aire, amb dos punts de mesurament en la dàrsena nord i altres tres (de recent instal·lació) en la dàrsena sud.  
  
Dins del port, l'activitat se situa en la dàrsena sud, executada en terrenys guanyats al mar a partir de rebliment amb àrids. La dàrsena sud compta amb declaració d'impacte ambiental favorable, emesa per la Resolució de 18 de març de 2003, de la Secretaria General de Medi Ambient (ministeri competent). No alberga elements naturals o del patrimoni cultural que puguen veure's afectats per l'actuació prevista. Les zones residencials de l'entorn se situen, en tot cas, a més d'1,5 km. L'espai natural protegit més pròxim està associat a la desembocadura del Millars, que se situa a 3,5 km al sud de l'actuació (Xarxa Natura 2000, zona humida i paisatge protegit). La ZEPA ES0000512 espai marí del delta de l'Ebre-Illes Columbretes, de caràcter marí, exclou del seu àmbit l'entorn del port de Castelló de la Plana.  
  
En particular, l'activitat logística que es desenvolupa és l'emmagatzematge temporal de granels per a la seua càrrega i descàrrega en mitjans terrestres i estiba i desestiba en mitjans marítims de transport. Entre els materials el tràfec dels quals està previst, s'inclou el coc de petroli (combustible fòssil), materials minerals, gra o biomassa.  
La capacitat d'una terminal de granels portuària, queda definida per la longitud del moll per a l'atracada de vaixells i els mitjans disposats per a l'estiba/desestiba. Cap d'aquests elements es veu modificat per l'actuació, per la qual cosa no s'incrementa la capacitat del terminal. Per contra, l'actuació aborda la millora del comportament ambiental de la instal·lació. La principal afecció associada a l'activitat, és la dispersió de material pulverulent, associada tant a l'apilament com al tràfec dels materials. En aquest sentit, tramitada la corresponent autorització d'emissions a l'atmosfera, es va posar de manifest la necessitat d'adequar la configuració de les instal·lacions per a incrementar el confinament i assegurar la limitació de les emissions mitjançant un adequat control del nivell de qualitat de l'aire.  
Per a la definició de les millores ambientals a implantar, s'ha tingut en consideració les MTD proposades en el document BREF relatiu a emissions en emmagatzematges (2013) i prescrites en la guia de bones pràctiques en la manipulació i emmagatzematge de granels sòlids en instal·lacions portuàries editat per ports de l'Estat (2015).  
El projecte que s'analitza, aborda la millora ambiental de l'activitat, mitjançant:  
- L'ampliació de la superfície disponible permetrà reorganitzar la terminal per a millorar la logística interna i concentrar l'activitat en zones determinades, reduint els desplaçaments i manipulacions de la mercaderia a granel.  
- Es disposarà d'un accés a la instal·lació pel sud, addicional a l'existent per l'oest. Això redueix sensiblement la distància a recórrer entre el magatzem (extern) de coc i la zona d'apilament logístic (pròpia).  
- Construcció de 5 sitges de granels, confinant part dels apilaments.  
  
- Instal·lació de nous apantallaments, de major alçària: les pantalles passaran de 7 a 11 m d'alçària. Les instal·lades a sobrevent seran antipols i les de sotavent seran atrapapols. En el seu disseny, es pren en consideració la rosa dels vents.  
- Es disposarà d'una bassa de decantació de les aigües d'escolament per la pluja i per l'humectat dels apilaments. A més, permetrà la reutilització de l'aigua i la reducció del seu consum.  
- S'instal·laran dos nous canons fixos per a l'humectat dels apilaments amb sistema d'automatització del reg (en l'actualitat ja existeixen dues).  
- S'instal·larà un nou llavarodes a l'eixida de la terminal pel nou accés, addicional al de l'eixida de l'esplanada d'apilament. Tots dos disposen de cicle de rentada automàtica amb sistema de recirculació de l'aigua.  
- La totalitat de l'establiment comptarà amb paviment mitjançant solera de formigó de diferents característiques.  
La instal·lació compta amb lavabos en les oficines. Les aigües sanitàries s'emmagatzemen en fossa sèptica estanca que buida periòdicament el gestor autoritzat. Les pluvials netes (de cobertes) s'aboquen a la xarxa de drenatge de pluvials existent en la dàrsena i dependent de l'autoritat portuària. Després de l'ampliació, no hi haurà abocament d'aigües residuals industrials, ja que la nova bassa de decantació (estanca) recollirà les pluvials brutes, l'escolament derivat de la humectació d'apilaments i l'aigua de rentada de maquinària. Els llots de decantació s'incorporen als apilaments; les aigües decantades es reutilitzen.  
Els residus generats durant les obres d'ampliació, seran entregats a empreses autoritzades per a la seua gestió.  
L'autorització d'emissions a l'atmosfera, inclou com a exigència el control del compliment dels valors límit d'emissió. Es preveu així mateix incloure en el pla de vigilància el control de l'estat del sistema de drenatge de pluvials, incloent-hi l'estanquitat de les basses i depòsits. El pla de vigilància de la instal·lació es coordinarà amb el pla de vigilància del port de Castelló de la Plana.  
En relació amb els criteris de l'annex III de la Llei 21/2013, de 9 de desembre, es pot concloure:  
- Característiques del projecte. Es tracta d'una ampliació d'una activitat existent, sense variar la seua tipologia i característiques principals. L'actuació aborda l'ampliació de les instal·lacions a fi de disposar d'espai per a reordenar l'activitat i augmentar les mesures de contenció existents, tot això amb la finalitat de millorar el comportament ambiental del conjunt.  
- Ubicació del projecte. L'activitat és de tipus logístic i es desenvolupa en la dàrsena sud del port de Castelló de la Plana, és ajustada al fi de la mateixa infraestructura portuària. La distància als elements més sensibles de l'entorn, permeten estimar que no hi haurà afecció sobre aquests.  
- Característiques del potencial impacte. L'actuació té per objecte la millora ambiental de les condicions en les quals es desenvolupa l'activitat, limitant la potencial dispersió de materials pulverulents pel vent o per la pluja.  
Consideracions jurídiques  
D'acord amb la Llei 21/2013, de 9 de desembre, l'emmagatzematge sobre el terreny de combustibles fòssils no inclosos en l'annex I, requereix avaluació d'impacte ambiental simplificada, en aplicació de l'article 7.2.a en concordança amb l'annex II (Grup 4.l).  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol i pel Decret 73/2017, de 2 de juny i el Decret 181/2018, de 5 d'octubre, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, es redacta el següent:  
  
Informe d'impacte ambiental  
  
Primer  
Estimar que el projecte d'ampliació del terminal de granels sòlids que promou PORTSUR Castellón, SA, en la dàrsena sud del port de Castelló de la Plana, no tindrà efectes significatius sobre el medi ambient, sempre que el mateix s'ajuste a les previsions del projecte i del document ambiental, als termes del present informe i a la verificació mitjançant el pla de vigilància ambiental de l'avaluació efectuada, i sense perjudici de l'obtenció prèvia de les autoritzacions sectorials que li siguen aplicables. En particular, el pla de vigilància ambiental haurà d'ajustar-se als criteris que establisca, a cada moment, la preceptiva autorització d'emissions a l'atmosfera.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici dels que, si escau, pertoquen en via administrativa o judicial enfront de l'acte d'autorització del projecte, d'acord amb el que es disposa en l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana el present informe d'impacte ambiental, d'acord amb el que es disposa en l'article 47.3 de la Llei 21/2013, de 9 de desembre.  
  
Quart  
L'informe d'impacte ambiental, perdrà la seua vigència i cessarà en la producció dels efectes que li són propis, si una vegada publicat en el Diari Oficial de la Generalitat Valenciana, no s'ha procedit a l'autorització del projecte en el termini màxim de quatre anys, d'acord amb el que es disposa en l'article 47.4 de la Llei 21/2013, de 9 de desembre.  
  
  
València, 5 de juliol de 2019.- El director general de Medi Natural i d'Avaluació Ambiental: Antoni Marzo i Pastor.»  
  
València, 2 de setembre de 2019.- El director general de Medi Natural i d'Avaluació Ambiental (p. d., R 09.08.2019, del director general de Qualitat i Educació Ambiental; DOGV 8614, 16.08.2019): Francisco Javier Quesada Ferre.